Vera Erl

Mr. Vera Erl (Drenovci, 24. VIII. 1940), bibliotekarski savjetnik, viši predavač na Katedri za knjižničarstvo Sveučilišta J. J. Strossmayera.

Školovanje i stručno usavršavanje 
Osnovnu školu pohađala je u rodnom mjestu. Gimnaziju je završila u Vinkovcima, a studij povijesti i poslijediplomski studij na Filozofskom fakultete u Zagrebu. Magistrirala je na Filozofskom fakultetu u Zagrebu 1989. godine iz povijesnih znanosti s temom "Slavonija 1683.-1848. u zapisima suvremenika (Dokumentacijsko-informatička analiza)". U stručno zvanje višeg bibliotekara izabrana je 1991. godine; u zvanje znanstvenog asistenta informacijskih znanosti 1992. godine; u stručno zvanje bibliotekarskog savjetnika 1993. godine; u nastavno zvanje višeg predavača izabrana je 1999. godine.

Bibliotekarska djelatnost 
Radni knjižničarski staž započela je u Narodnoj knjižnici i čitaonici Vinkovci 1959. godine, gdje je obavljala i funkciju direktora Knjižnice od 1966. do 1975. godine. Od 1975. godine radila je u Gradskoj i sveučilišnoj knjižnici Osijek, a 1978. godine zaposlila se u Knjižnici Pedagoškog fakulteta u Osijeku. U periodu od 1978. do 1982. te od 1991. do 1998. obavljala je i funkciju voditelja Knjižnice Pedagoškog fakulteta.

Sveučilišna nastava 
Dvije akademske godine (1992/93. i 1993/94.) predavala je informatologiju studentima kroatistike. Od 1996. godine aktivno je radila na osnivanju studija knjižničarstva na Pedagoškom fakultetu u Osijeku. Akademske godine 1998/99. upisana je prva generacija studenata knjižničarstva, usustavljena je Katedra za knjižničarstvo, na koju je prešla Vera Erl i na kojoj obavlja funkciju predsjednice Katedre. Na studiju knjižničarstva predaje kolegije Povijest knjige i knjižnica, Knjižnično poslovanje i upravljanje, Informacijski izvori i službe, Bibliografska organizacija i kontrola II., a na studiju povijesti predaje kolegij Uvod u povijesnu znanost.

Stručni i znanstveni rad 
Objavila je četrdesetak stručnih i znanstvenih radova vezanih za knjižničarstvo, kulturno-povijesne i književne teme. Surađuje na projektima, sudjeluje u radu i organizaciji stručno-znanstvenih skupova. Aktivno je radila u HBD-u, Društvu bibliotekara Slavonije i Baranje, i bila predsjednica tog ogranka od 1985. do 1991.
 
Godine 1996. dobila je Kukuljevićevu povelju, najviše stručno priznanje za zasluge na unapređivanju knjižničarske struke u Hrvatskoj, godine 1997. odlikovana je Redom Danice hrvatske s likom Marka Marulića, dok je 2006. godine dobila Povelju "Marija Malbaša" za unapređivanje i promicanje knjižničarske struke. Predsjednica je "Šokačke grane - Osijek", udruge za očuvanje, promicanje, razvitak i unapređenje kulturne tradicijske baštine Šokaca s područja Slavonije, Baranje, Srijema i Bačke.

Značajniji radovi 
 "Biblioteka Pedagoškog fakulteta Osijek u funkciji znanstveno-istraživačkog rada". // "Vjesnik bibliotekara Hrvatske", 33, 1/4 (1990), str. 115-120. 
 "Vinkovačka knjižnica. Čitaonica. Zgarište 1991." // "Vjesnik bibliotekara Hrvatske", 35, 3/4 (1992), str.1-14. 
 "Đakovački biskup J. J. Strossmayer: veliki župan Virovitičke županije: iščitavanje kulturno-povijesnih dokumenata." // Književna revija, 34, 5/6 (1994) str.179-189. 
 "Ekonomska i socijalna struktura stanovništva". // "Od Turskog do suvremenog Osijeka". Osijek : Zavod za znanstveni rad HAZU u Osijeku /etc./, 1996, str. 301-304. (Povijest Osijeka; 2)
 "Školovanje knjižničara u Hrvatskoj". // "Život i škola", 45, 1/2 (1999), str. 39-57.

"Šokačka grana" 
Vera Erl je prva (aktuelna) predsjednica udruge Šokačka grana - Osijek za očuvanje, promicanje, razvitak i unapređenje kulturne tradicijske baštine Šokaca s područja Slavonije, Baranje, Srijema i Bačke.

Vanjske poveznice i izvori 
 nastavnici/show_nastavnik.php?id=3 Katedra za knjižničarstvo 
 Šokačka grana - Osijek  
 Ljerka Bobalić: "Kruna u radu samozatajnih stručnjakinja" (Vera Erl i Nada Bojanić), "Nedjeljni Glas Slavonije", (IV), 179, 12-13 - Osijek, 5. XI. 2006.

Erl, Vera
Erl, Vera
Erl, Vera
Erl, Vera